

VLADA REPUBLIKE HRVATSKE

Zagreb, 2. siječnja 2025.

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

|  |  |
| --- | --- |
| **Predlagatelj:** | Ministarstvo zdravstva |

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

|  |  |
| --- | --- |
| **Predmet:** | Prijedlog odluke o dodjeli sredstava za pomoć Zakladi Ana Rukavina |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

**Prijedlog**

 Na temelju članka 31. stavka 2. Zakona o Vladi Republike Hrvatske („Narodne novine“, br. 150/11., 119/14., 93/16., 116/18., 80/22. i 78/24.), Vlada Republike Hrvatske je na sjednici održanoj \_\_\_\_\_\_\_\_2025. donijela

**ODLUKU**

**o dodjeli sredstava za pomoć Zakladi Ana Rukavina**

**I.**

 Ovom Odlukom odobravaju se sredstva financijske pomoći u visini prikupljenog iznosa poreza na dodanu vrijednost s humanitarnog telefona tijekom akcije „Želim život“ u 2023. i 2024. godini za molekularne (DNA) tipizacije za potrebe Hrvatskog registra dobrovoljnih darivatelja krvotvornih matičnih stanica.

**II.**

 Sredstva financijske pomoći Zakladi Ana Rukavina osigurat će se preraspodjelom u Državnom proračunu Republike Hrvatske za 2025. godinu i projekcijama za 2026. i 2027. godinu, na Razdjelu 096 Ministarstvo zdravstva, Aktivnost A803005 – Suradnja s udrugama građana.

**III.**

 Zadužuje se Ministarstvo zdravstva da sredstva pomoći iz točke I. ove Odluke, po zaprimljenim izvješćima Zaklade Ana Rukavina o iznosu prikupljenog poreza na dodanu vrijednost, doznači na račun Zaklade Ana Rukavina u roku od 15 dana.

**IV.**

 Zaklada Ana Rukavina dužna je sredstva iz točke I. ove Odluke utrošiti namjenski i o istom podnijeti izvješće Ministarstvu zdravstva.

**V.**

 Ova Odluka stupa na snagu danom donošenja.

KLASA:

URBROJ:

Zagreb,

 PREDSJEDNIK

 mr. sc. Andrej Plenković

**O B R A Z L O Ž E N J E**

Zaklada Ana Rukavina obratila se Vladi Republike Hrvatske s molbom za odobrenjem donacije iz Državnog proračuna u visini iznosa poreza na dodanu vrijednost koji je prikupljen s humanitarnog telefona 060 9000 koji je bio aktivan tijekom humanitarne akcije „Želim život“ u 2023. i 2024. godini.

Zaklada Ana Rukavina omogućila je proširenje Hrvatskog registra dobrovoljnih darivatelja krvotvornih matičnih stanica (u daljnjem tekstu: Hrvatski registar) te osnivanje javne Banke krvi iz pupkovine Ana Rukavina u sklopu Kliničkog bolničkog centra Zagreb. Zahvaljujući radu Zaklade i velikodušnoj potpori građana, od početka njenog djelovanja, od 2007. godine, Hrvatski registar narastao je na sveukupno 67.246 potencijalnih darivatelja krvotvornih matičnih stanica. Isto tako, organizirano je više od 500 akcija upisa u Hrvatski registar u preko 150 gradova i mjesta diljem Hrvatske, od toga 27 u 2024. godini.

Ministarstvo zdravstva smatra opravdanim pružiti financijsku potporu Zakladi Ana Rukavina za navedenu namjenu, budući da se radi o uslugama molekularne (DNA) tipizacije za potrebe Registra dobrovoljnih darivatelja krvotvornih matičnih stanica (RDDKMS). Naime, od svakog potencijalnog darivatelja uzima se uzorak krvi za HLA tipizaciju na šest lokusa – HLA-A,B, C, DRB1, DQB1, DPB1 koji su uvjet za pretraživanje Hrvatskog registra. Kroz akcije Zaklade Ana Rukavina javljaju se potencijalni darivatelji i svi oni moraju biti tipizirani. Veći broj tipiziranih darivatelja rezultira s većom mogućnošću pronalaska podudarnog darivatelja i donacija krvotvornih matičnih stanica.

Ovom Odlukom odobravaju se sredstva financijske pomoći u visini prikupljenog iznosa poreza na dodanu vrijednost s humanitarnog telefona tijekom akcije „Želim život“ u 2023. i 2024. godini za molekularne (DNA) tipizacije za potrebe Hrvatskog registra.

Sredstva za provođenje ove Odluke osigurat će se preraspodjelom u Državnom proračunu Republike Hrvatske za 2025. godinu i projekcijama za 2026. i 2027. godinu, unutar Razdjela 096-Ministarstvo zdravstva, na aktivnosti A803005 – Suradnja s udrugama građana prema zaprimljenim izvješćima Zaklade Ana Rukavina o iznosu prikupljenog poreza na dodanu vrijednost s humanitarnog telefona tijekom akcije „Želim život“ u 2023. i 2024. godini.

Zadužuje se Ministarstvo zdravstva da sredstva pomoći, po zaprimljenim izvješćima Zaklade Ana Rukavina o iznosu prikupljenog poreza na dodanu vrijednost, doznači na račun Zaklade Ana Rukavina u roku od 15 dana. Također, Zadužuje se Zaklada Ana Rukavina da dodijeljena sredstva utrošiti namjenski i o istom podnese izvješće Ministarstvu zdravstva.

Stoga se predlaže Vladi Republike Hrvatske donošenje ove Odluke.